100 klagtes ingedien oor haatspraak, rassisme op sosiale mediaDie beëdigde verklarings is voorberei met die hulp van die SAPD en die strafregkenner dr. Llewellyn Curlewis. Foto: AfriForum/Twitter AfriForum het Donderdag strafregtelike klagtes teen 100 mense gelê wat boodskappe van haatspraak, rassisme en aanhitsing tot geweld op sosialemediaplatforms geplaas het. Die beëdigde verklarings is voorberei met die hulp van die Suid-Afrikaanse Polisiediens (SAPD) en die strafregkenner dr. Llewellyn Curlewis. Die klagtes is by die Lyttelton-polisiestasie in Centurion ingedien. Ernst Roets, AfriForum se adjunk uitvoerende hoof, het gesê daar blyk ’n algemene indruk te wees dat dit wat mense op sosiale media sê op die een of ander wyse aanvaarbaar is en geen gevolge dra nie. “Openbare woede en mediadekking word ook grootliks gereserveer vir of beperk tot ’n paar uitgesoekte uitlatings op sosiale media,” het hy gesê. “Ons het die publiek daarom uitgenooi om skermgrepe van haatspraak, rassisme en aanhitsing tot geweld aan ons te stuur. Die reaksie was oorweldigend.” AfriForum het die SAPD versoek om hierdie 100 gevalle sonder verwyl te ondersoek, die identiteit van die mense agter dié sosialemediaprofiele te bevestig en elkeen van die toepaslike misdryf aan te kla. AfriForum het die SAPD ook versoek om gereelde terugvoer te verskaf en ook enige hulp aangebied wat die organisasie moontlik kan voorsien. Die klagtes is by die Lyttelton-polisiestasie in Centurion ingedien. Foto: AfriForum/Twitter “Ons is bekommerd oor die hewigheid van sommige van die boodskappe en skermgrepe wat ons ontvang het. In teenstelling met die ander gevalle wat beduidende aandag in die media geniet het en meestal oor rassistiese aanmerkings handel, bevat ’n groot hoeveelheid van die skermgrepe wat ons ontvang het oproepe om wapens op te neem en versoeke om mense dood te maak of te beseer. Ons is bekommerd dat dié gevalle nie tot dieselfde mate hanteer of veroordeel word nie – hul ernstiger aard ten spyt,” het Roets gesê. AfriForum het ook in Januarie vanjaar strafregtelike klagtes teen 12 mense ingedien wat herhaaldelik rassistiese boodskappe op sosiale media geplaas het, wat geweld en moord aanhits. Volgens Roets is die organisasie in kontak met die ondersoekbeampte oor die vordering van hierdie saak. “Daar blyk ŉ konsensus binne die polisie te wees dat hierdie tipe sake dringend aandag moet geniet, maar omdat dit half ŉ nuwe ding is, is daar onsekerheid oor hoe presies om dit te hanteer. Die polisie is tans besig met interne gesprekke om te besluit op ŉ strategie om hierdie sake te hanteer. AfriForum het natuurlik ŉ verantwoordelikheid om hierdie sake op te volg en ons sal seker maak daar word hiervan werk gemaak,” het Roets gesê. Hy het die publiek uitgenooi om voort te gaan om voorbeelde van rassisme, haatspraak en aanhitsing tot geweld na [email protected] te stuur.